Príloha č.1

N á v r h 

Š t a t ú t 

Spoločného výboru Slovenskej republiky a Európskej banky pre obnovu a rozvoj pre účely Medzinárodného fondu pre podporu odstavenia JE V-1 Bohunice na Slovensku

Bratislava, november 2002

Článok 1
Úvodné ustanovenie

1)	Spoločný výbor Slovenskej republiky a Európskej banky pre obnovu a rozvoj (ďalej len „Spoločný výbor“) vykonáva svoju činnosť na základe ustanovení Časti 5 Rámcovej dohody medzi Slovenskou republikou a Európskou bankou pre obnovu a rozvoj týkajúcej sa aktivít Medzinárodného fondu pre podporu odstavenia JE V-1 Bohunice na Slovensku (ďalej len „Rámcová dohoda“), ktorá bola podpísaná dňa 16.11. 2001 v Londýne.

2)  Štatút Spoločného výboru vymedzuje poslanie, pôsobnosť, zloženie, rokovanie, organizačné zabezpečenie činnosti, práva a povinnosti členov Spoločného výboru.

Článok 2
Poslanie a pôsobnosť Spoločného výboru

1) Spoločný výbor je spoločným orgánom Slovenskej republiky a Európskej banky pre obnovu a rozvoj (ďalej len „EBOR“), zriadený na vzájomné informovanie sa o realizácii činnosti podľa Rámcovej dohody, na monitorovanie plnenia podmienok vyplývajúcich  z Rámcovej dohody medzi zmluvnými stranami.
Zmluvnými stranami sú subjekty, ktoré podpísali Rámcovú dohodu t.j. Európska banka pre obnovu a rozvoj a Slovenská republika reprezentovaná  Ministerstvom hospodárstva Slovenskej republiky. Minister hospodárstva Slovenskej republiky a viceprezident EBOR sú spoločne a nerozdielne zodpovední za činnosť Spoločného výboru.  

2) Spoločný výbor na základe žiadosti jednej zo zmluvných strán sa zaoberá   najmä touto problematikou:
a)	pokrokom, ktorý bol dosiahnutý v implementácii projektov,
b)	prekážkami a problémami vzniknutými pri implementácii komponentov projektu, ktoré by mohli ohroziť napĺňanie Rámcovej dohody alebo ktorejkoľvek grantovej dohody. Aktívne pristupuje ku zabezpečovaniu riešení na vzniknuté otázky a problémy, doporučuje prijatie nápravných opatrení tak, aby bolo zabezpečené napĺňanie Rámcovej dohody,
c)	včasnosťou a adekvátnosťou slovenských príspevkov poskytnutých pre implementáciu projektov,
d)	inštitucionálnou spoluprácou orgánov Slovenskej republiky a EBOR v rámci ich pôsobnosti pri implementácii Rámcovej dohody,
e) inými záležitosťami relevantnými pre implementáciu projektov podľa Rámcovej dohody.

Článok 3
Zloženie a činnosť Spoločného výboru

1)	Spoločný výbor sa skladá zo zástupcov zmluvných strán Rámcovej dohody.

2) Slovenská republika do Spoločného výboru deleguje zástupcov z  nasledujúcich  ústredných orgánov a organizácií: 

       	a)   Ministerstvo hospodárstva Slovenskej republiky,
b)   Ministerstvo financií Slovenskej republiky,
c)   Úrad jadrového dozoru Slovenskej republiky,
d)   Štátny fond likvidácie jadrovoenergetických zariadení a nakladania, 
       s vyhorelým jadrovým palivom a rádioaktívnymi odpadmi.
e)	 Slovenské elektrárne, a.s.,

3) EBOR deleguje do Spoločného výboru svojho zástupcu. 
    
    4) Spoločný výbor môže prizvať v prípade potreby k účasti na práci Spoločného výboru zástupcov aj z  iných subjektov s ohľadom riešenie problematiky týkajúcej sa Rámcovej dohody. 

    5) Predsedu a členov  Spoločného výboru za Slovenskú republiku vymenúva a odvoláva minister hospodárstva Slovenskej republiky na návrh inštitúcií a organizácií zastúpených v Spoločnom výbore. 

         Člena Spoločného výboru za EBOR, ktorý plní funkciu spolupredsedu Spoločného          výboru, vymenúva a odvoláva viceprezident EBOR. 

         Minister hospodárstva Slovenskej republiky a viceprezident EBOR vyjadrujú záväzné a konečné stanoviská za Slovenskú republiku a EBOR vo všetkých otázkach vzťahujúcich sa na činnosť Spoločného výboru a riešia prípadné rozpory medzi stanoviskami za Slovenskú republiku a EBOR. Majú právo vyjadrovať sa záväzne k všetkým schváleným a neschváleným projektom a otázkam, o ktorých Spoločný výbor rokoval. 

6) Spoločný výbor bude prípadné spory riešiť na základe fundovaných technických postupov, vzájomného konsenzu a v dobrej viere. 

7) Administratívnu činnosť Spoločného výboru zabezpečuje tajomník Spoločného výboru, ktorý nie je členom Spoločného výboru.

Článok 4
Rokovanie Spoločného výboru

       1) Členstvo v Spoločnom výbore je čestnou funkciou.

       2) Rokovanie Spoločného výboru je spravidla neverejné, avšak informácie o záveroch rokovania môžu byť zverejňované v súlade s rokovacím poriadkom.

       3) Podrobnosti o spôsobe rokovania Spoločného výboru upraví Rokovací poriadok,   schválený Spoločným výborom. Rokovací poriadok Spoločného výboru podpisujú minister hospodárstva Slovenskej republiky a viceprezident EBOR. 

Článok 5
Organizačné zabezpečenie činnosti Spoločného výboru

1)	Úlohy spojené s organizačným, technickým a administratívnym zabezpečením činností plní tajomník ustanovený predsedom Spoločného výboru.

2)	Tajomník pripravuje pre zasadnutie Spoločného výboru podklady, sleduje plnenie záverov a ich realizáciu, o čom informuje pravidelne predsedu Spoločného výboru.

3)	Náklady spojené s činnosťou Spoločného výboru znášajú jednotliví členovia Spoločného výboru samostatne, s výnimkou nákladov na zahraničné služobné cesty, ktoré môže hradiť EBOR.

Článok 6
Práva a povinnosti člena Spoločného výboru

1)	Člen Spoločného výboru má právo:
a)	vyjadrovať sa k programu rokovania Spoločného výboru a k predkladaným návrhom,
b)	podávať iniciatívne návrhy k činnosti Spoločného výboru,
c)	v sporných prípadoch požiadať Spoločný výbor o prizvanie expertov k prerokovanej problematike.

2)	Člen Spoločného výboru je povinný:
a)  zúčastňovať sa na rokovaniach Spoločného výboru,
b) poskytovať presné a komplexné informácie za subjekt, ktorý zastupuje,
c) plniť úlohy podľa prijatých záverov z rokovania Spoločného výboru,
d) predkladať písomné stanoviská a pripomienky k písomným materiálom, ktoré budú prerokované na zasadnutí Spoločného výboru.

Článok  7
Záverečné ustanovenia

1)	Štatút Spoločného výboru, jeho zmeny a doplnky, schvaľuje Spoločný výbor, po odsúhlasení ministrom hospodárstva Slovenskej republiky.

2)	Tento Štatút nadobúda účinnosť podpisom ministra hospodárstva Slovenskej republiky a viceprezidenta EBOR

      V Londýne dňa..................................                        V Bratislave dňa.................................

   Joachim Janke                                                           Robert Nemcsics
viceprezident EBOR                                                   podpredsedy vlády,  
                                                                                 minister hospodárstva a
                                                     	pre správu a privatizáciu národného majetku SR